മനുഷ്യ വന്യജീവി സംഘര്ഷം: വിദഗ്ധ സമിതി രൂപീകരിക്കണമെന്ന് കല്പ്പറ്റ: വയനാട് അടക്കമുള്ള മലയോര മേഖലയിലെ സ്ഫോടനാത്മകമായ മനുഷ്യ വന്യജീവി സംഘര്ഷം പരിഹരിക്കാന് ഹ്രസ്വകാലത്തേക്കും ദീര്ഘകാലത്തേക്കുമുള്ള പരിഹാര നടപടികള് കൈക്കൊള്ളാന് സംസ്ഥാന സര്ക്കാരും വനം വകുപ്പും ഇനിയും അമാന്തിച്ചാല് കനത്ത വില നല്കേണ്ടിവരുമെന്ന് വയനാട് പ്രകൃതി സംരക്ഷണ സമിതി. സംസ്ഥാനത്ത് രൂക്ഷമായിക്കൊണ്ടിരിക്കുന്ന മനുഷ്യവന്യജീവി സംഘര്ഷം പരിഹരിക്കാന് നിദ്ദേശങ്ങള് സമര്പ്പിക്കുന്നതിനു വനം വകുപ്പ് പരിസ്ഥിതി കര്ഷക ബഹുജനസംഘടനകളോട് ആവശ്യപ്പെട്ടത് പ്രകാരം സമിതി സമര്പ്പിച്ച നിര്ദ്ദേശങ്ങളിലാണ് ഈ ആശങ്ക ഉന്നയിച്ചത്. പ്രശ്നം സമഗ്രമായി പഠിച്ച് പരിഹാരങ്ങള് നിര്ദ്ദേശിക്കാന് വിദഗ്ധ സംഘത്തെ രൂപീകരിക്കണമെന്നതാണ് സമിതിയുടെ പ്രധാന നിര്ദ്ദേശം. വനം വകുപ്പ് കുറ്റകരമായ അനാസ്ഥയും നിസംഗതയുമാണ് കാലാകാലമായി പുലര്ത്തിപ്പോരുന്നത്. പൂര്ണമായും ഫലപ്രദമല്ലെങ്കിലും കിടങ്ങ് ,മതില്, വൈദ്യുത വേലി, റെയില് ഫെന്സിംഗ് തുടങ്ങിയ താത്കാലിക പ്രതിരോധങ്ങള് തുടരണം. എന്നാല് അവയുടെ നിര്മാണത്തിലും നടത്തിപ്പിലും നടമാടുന്ന അഴിമതി അവസാനിപ്പിക്കണമെന്നും സമിതി ആവശ്യപ്പെടുന്നു. ഒരു ലക്ഷം ഹെക്ടര് വിസ്തൃതിയുള്ള വയനാടന് കാടുകളില് മുപ്പത്താറായിരം ഹെക്ടര് കാടിന്റെ പരിസ്ഥിതി ധര്മ്മം പാലിക്കാന് കെല്പ്പില്ലാത്ത തേക്ക്, യൂക്കാലിപ്റ്റസ് തുടങ്ങിയ ഏകവിളത്തോട്ടങ്ങളാണ്. ഏകവിളത്തോട്ടങ്ങള് ക്രമേണ സ്വാഭാവിക വനമായി പുനഃപരിവര്ത്തിപ്പിക്കണമെന്നും അതിനുള്ള നിര്ദ്ദേശങ്ങള് സമര്പ്പിക്കാന് വിദഗ്ധ സംഘത്തെ ചുമതലപ്പെടുത്തണമെന്നും സമിതി നിര്ദ്ദേശിച്ചു. മനുഷ്യവന്യജീവി സംഘര്ഷം പരിഹരിക്കുന്നതിനുളള ചുമതലയും ഉത്തരവാദിത്തവും ഗ്രാമപഞ്ചായത്തുകളെ ഏല്പ്പിക്കാനുള്ള ദേശീയ വന്യജീവി ബോര്ഡിന്റെ തീരുമാനം കേരളത്തില് ഉടനടി നടപ്പാക്കുകയും പഞ്ചായത്തുകള്ക്ക് അതിനുള്ള പരിശീലനം നല്കുകയും വേണം. സ്വന്തമായി പ്രതിരോധ സംവിധാനം ഒരുക്കാന് തയ്യാറുള്ള കര്ഷകര്ക്ക് സബ്സിഡിയും വാര്ഷിക പരിപാലന ചെലവും നല്കണം. പറ്റുന്ന ഗ്രാമങ്ങളില് ഗ്രാമസഭകളുടെ നേതൃത്വത്തില് വേതനം നല്കി സമൂഹ കാവല് ഏര്പ്പെടുത്തണം. വന പരിസരത്തുള്ള കൃഷിയിടങ്ങള്ക്ക് വന്യജീവി സാന്ദ്രത കണക്കാക്കി ഇന്സെന്റീവ് നല്കണം. വന്യമൃഗങ്ങള് നശിപ്പിക്കുന്ന കാര്ഷിക വിളകള്ക്കും മനുഷ്യ ജീവനുകള്ക്കും ഇന്നു നല്കുന്ന നഷ്ടപരിഹാരം കര്ഷകരെ അവഹേളിക്കും വിധം നാമമാത്രമാണ്. ഒരു ഹെക്ടര് നെല്ല് കൃഷി ചെയ്യാന് എണ്പത്തയ്യായിരം രൂപ ചെലവു വരുന്പോള് വനം വകുപ്പിന്റെ പ്രതിഫലം പതിനൊന്നായിരം രൂപയാണ്. പത്ത് സെന്റ് പച്ചക്കറിക്ക് പതിനായിരം രൂപ ചെലവാകുന്പോള് വനം വകുപ്പ് നല്കുന്നത് 220 രൂപയാണ്. കായ്ക്കുന്ന തെങ്ങിന് 250 രൂപയും കായ്ക്കുന്ന കാപ്പി ചെടിക്ക് 100 രൂപയും കമുകിന് 100 രൂപയുമാണ് നല്കുന്നത്. വന്യജീവി ആക്രമണം മൂലം മരിക്കുന്ന മനുഷ്യന്റെ ബന്ധുക്കള്ക്ക് അഞ്ച് ലക്ഷം നല്കുന്നത് 25 ലക്ഷമായും മറ്റെല്ലാ നഷ്ടപരിഹാരങ്ങളും എട്ട് ഇരട്ടിയുമാക്കി ഉടനടി വര്ധിപ്പിക്കണം. സംഭവം നടന്നു പത്തു ദിവസത്തിനുള്ളില് നല്കുകയും വേണം. കാര്ഷിക വിളകള്ക്കും മനുഷ്യര്ക്കും സംസ്ഥാന സര്ക്കാര് ചെലവില് ഇന്ഷ്വറന്സ് ഏര്പ്പെടുത്തണം. കാട്ടിനുളളിലെ ടൂറിസത്തില് നിന്നുള്ള വരുമാനം കാട്ടുതീ പ്രതിരോധത്തിനും വന്യജീവി സംഘര്ഷം പരിഹരിക്കാനും ചെലവഴിക്കുകയും വേണം. വനം വകുപ്പിന്റെ പിടിപ്പുകേടു മൂലം കാടാകെ നിറഞ്ഞ മഞ്ഞക്കൊന്ന പോലുളള അധിനിവേശ സസ്യങ്ങള് ഉന്മൂലനം ചെയ്യണം. ജനവാസകേന്ദ്രങ്ങളില് ഇറങ്ങുന്ന വന്യജീവികളെ പിടികൂടി ഉള്ക്കാടുകളിലേക്കു മാറ്റുകയും നിരന്തരം പ്രശ്നമുണ്ടാക്കുന്നവയെ റീലൊക്കേറ്റ് ചെയ്യുകയും വന്യജീവി ഓര്ഫനേജുകള് സ്ഥാപിക്കുകയും വേണം. വന്യജീവി കേന്ദ്രത്തില് നടന്നു വരുന്ന സ്വയ സന്നദ്ധ പുനരധിവാസപദ്ധതി സമയബന്ധിതമായി പൂര്ത്തീകരിക്കണമെന്നും മറ്റു ഡിവിഷനുകളിലും നടപ്പാക്കണമെന്നും തൊഴിലുറപ്പു പദ്ധതി ആവാസ വ്യവസ്ഥാ പുനരുജ്ജീവനത്തിന് മാത്രമായി പരിമിതപ്പെടുത്തണമെന്നും സമിതി നിര്ദ്ദേശിച്ചു.